b'\n_START_ARTICLE_\nCasa Nav\xc3\xa0s\n_START_SECTION_\nEls propietaris\n_START_PARAGRAPH_\nJoaquim Nav\xc3\xa0s Padr\xc3\xb3 (Reus, 25 d\'abril de 1851 - Barcelona, 6 d\'agost de 1915), familiarment conegut com "el senyor Quimet", havia estat company de jocs d\'inf\xc3\xa0ncia d\'Eduard Toda i d\'Antoni Gaud\xc3\xad, quan no estava a la botiga ajudant al seu pare. La seva fam\xc3\xadlia era origin\xc3\xa0ria de Cabac\xc3\xa9s, on el seu avi Josep Nav\xc3\xa0s Margarit hi tenia una petita botiga. El seu pare, Joaquim Nav\xc3\xa0s Domingo (Cornudella de Montsant, 1822 - Reus, 1880), es va traslladar a Reus molt jove per a fer de traginer, comerciant amb productes t\xc3\xa8xtils pels pobles de la comarca, fins que va obrir botiga al carrer de Monterols 8. Va tenir dos fills: Elvira (Reus, 1848-1914) i Joaquim Nav\xc3\xa0s Padr\xc3\xb3._NEWLINE_El fill petit va acompanyar el seu pare fent cr\xc3\xa9ixer el negoci des de la botiga del carrer de Monterols 8, m\xc3\xa9s tard traslladada al n\xc3\xbamero 6, al carrer de la Galera 3 i finalment a la pla\xc3\xa7a del Mercadal 5, moment en qu\xc3\xa8 Joaquim Nav\xc3\xa0s Padr\xc3\xb3 va entrar a la societat amb el seu pare sota la denominaci\xc3\xb3 "Joaqu\xc3\xadn Nav\xc3\xa1s e hijo"._NEWLINE_El 19 d\'agost de 1876 Joaquim Nav\xc3\xa0s Padr\xc3\xb3 es va casar amb Josepa Blasco Roura, filla d\'un altre comerciant de teixits i neta d\'un m\xc3\xbasic militar d\'Ontinyent que dirigia la banda del regiment. Quan es varen casar varen obrir botiga de teixits al n\xc3\xbamero 4 del carrer de Jes\xc3\xbas competint directament amb les dues fam\xc3\xadlies. L\'empenta de la parella, les bones arts compradores del senyor Quimet i la capacitat de vendre de la senyora Josepa feia progressar cont\xc3\xadnuament el negoci. El 1893 varen comen\xc3\xa7ar a negociar la compra de la casa Sim\xc3\xb3-Cardenyes, un edifici del segle XVII a la pla\xc3\xa7a del Mercadal cantonada amb el carrer de Jes\xc3\xbas. Va ser finalment comprada per 42.500 pessetes i escripturada el 1898. Un any m\xc3\xa9s tard la seva mare que havia enviduat li transfereix el negoci a canvi d\'una renda anual. Nav\xc3\xa0s va viatjar per Europa per comprar les millors teles d\'Esc\xc3\xb2cia, Anglaterra, Fran\xc3\xa7a, Alemanya i B\xc3\xa8lgica, a m\xc3\xa9s de les f\xc3\xa0briques de Terrassa, Sabadell i Barcelona. Es va convertir en el principal distribu\xc3\xafdor d\'aquests productes a setze prov\xc3\xadncies de la pen\xc3\xadnsula Ib\xc3\xa8rica mitjan\xc3\xa7ant una potent xarxa comercial._NEWLINE_La seva capacitat econ\xc3\xb2mica els va permetre construir-se a finals del segle XIX un xalet al passeig de la Boca de la Mina de Reus prop de l\'institut Pere Mata, obra de Pere Caselles i Tarrats i un altre a la platja de Salou. El 1901 decideixen abordar la construcci\xc3\xb3 d\'un edifici per a instal\xc2\xb7lar la seva botiga i el seu habitatge a l\'antiga casa Sim\xc3\xb3-Cardenyes. Havia de ser un edifici emblem\xc3\xa0tic que don\xc3\xa9s un reconeixement al negoci, fent un salt qualitatiu important._NEWLINE_Joaquim Nav\xc3\xa0s va ser membre actiu del Partit Republic\xc3\xa0 Reformista del que va ser regidor de l\'Ajuntament de Reus en quatre ocasions. La seva vocaci\xc3\xb3 local el va portar a rebutjar les propostes per a presentar-se com a diputat i senador a les Corts Espanyoles. Va arribar a ser president honorari del Comit\xc3\xa8 del Partit Republic\xc3\xa0 Reformista, i fou soci fundador de la societat promotora de l\'Institut Pere Mata que Llu\xc3\xads Dom\xc3\xa8nech i Montaner estava construint simult\xc3\xa0niament a la casa Rull (1900-1901). Nav\xc3\xa0s i Dom\xc3\xa8nech ja havien coincidit pol\xc3\xadticament a l\'assemblea de les Bases de Manresa, el 1892._NEWLINE_Coneixedor de la qualitat de l\'arquitecte li va encarregar l\'obra, el projecte de la qual es va presentar a l\'ajuntament el 10 d\'octubre de 1901. El 18 de desembre de 1903, amb l\'edifici encara en construcci\xc3\xb3, es present\xc3\xa0 una modificaci\xc3\xb3 per tancar amb una galeria d\'arcs la terrassa del carrer de Jes\xc3\xbas. L\'habitatge es va comen\xc3\xa7ar a fer servir el 1907, si b\xc3\xa9 els acabats dels darrers detalls varen continuar fins al 1910._NEWLINE_Sembla que Dom\xc3\xa8nech i Montaner, abans de fer una casa, se n\'anava a viure i a tractar els que l\'hi encarregaven per veure com vivien. Potser en aquest cas tamb\xc3\xa9 ho devia fer igual, en tot cas el que \xc3\xa9s segur \xc3\xa9s que va comptar amb total llibertat en el disseny i en el pressupost._NEWLINE_El 1907 Nav\xc3\xa0s va patir un atemptat amb un petard de poca pot\xc3\xa8ncia a la seva casa de la Boca de la Mina que es va relacionar amb els moviments anarquistes, si b\xc3\xa9 mai es va aclarir l\'autoria i s\'especul\xc3\xa0 que els inductors fossin els grups pol\xc3\xadtics en el poder amb pr\xc3\xa0ctiques corruptes als que Nav\xc3\xa0s criticava des de l\'oposici\xc3\xb3. Arran de l\'atemptat va decidir traslladar-se a Barcelona, a l\'avinguda Diagonal 347. Tot i que va tornar a Reus i va tornar a ser regidor el 1909, va mantenir una doble resid\xc3\xa8ncia i va morir el 6 de gener de 1915 a Barcelona. La seva mort va trasbalsar la ciutat de Reus on es varen suspendre les festes de Reis i es varen organitzar els funerals m\xc3\xa9s llu\xc3\xafts de l\'\xc3\xa8poca.\n_START_SECTION_\nEl comer\xc3\xa7\n_START_PARAGRAPH_\nLa botiga de la planta baixa de la casa Nav\xc3\xa0s va ser el feu de Josepa Blasco, una dona riallera, franca i dotada d\'una especial sensibilitat i psicologia per al tracte amb el p\xc3\xbablic a qui aconsellava i que hi confiava en ella, tal com la descriu Maria Font de Rubinat, la darrera descendent que va viure a la casa. La Josepa era una obsessiva de la netedat i una seguidora dels moviments higienistes europeus que la varen influir en aspectes de la configuraci\xc3\xb3 de l\'edifici._NEWLINE_Els seus dependents comen\xc3\xa7aven d\'aprenents fins que dominaven l\'ofici; menjaven a la mateixa casa i dormien amb uns matalassos sobre els taulells. La visi\xc3\xb3 dels propietaris sempre va ser molt oberta i moderna a difer\xc3\xa8ncia del t\xc3\xb2pic de comerciant conservador i tancat en un negoci familiar. Una mostra d\'aix\xc3\xb2 va ser la decisi\xc3\xb3 de fer socis del negoci als quatre empleats m\xc3\xa9s antics creant-ne la societat "Successors de Joaquim, Nav\xc3\xa0s, Capdevila, Cubells, Caixal i Oriol S.C." el 1901._NEWLINE_Despr\xc3\xa9s de la mort de Joaquim Nav\xc3\xa0s, la seva v\xc3\xaddua es va recolzar en el seu germ\xc3\xa0 Jaume Blasco Roura per a gestionar l\'evoluci\xc3\xb3 de la forma jur\xc3\xaddica de la societat amb els altres socis. La neutralitat espanyola durant la primera guerra mundial va incrementar el negoci que va obrir sucursal a Barcelona al carrer Al\xc3\xad Bey 3.\n_START_SECTION_\nEls anys despr\xc3\xa9s dels Nav\xc3\xa0s\n_START_PARAGRAPH_\nDurant la Guerra Civil espanyola el negoci va estar sota el control d\'un comit\xc3\xa8 obrer. El 26 de mar\xc3\xa7 de 1938 va caure una bomba a la casa Pedrol, a l\'altre costat del carrer de Jes\xc3\xbas, que de rebot va produir importants danys a la casa Nav\xc3\xa0s: la destrucci\xc3\xb3 de la torre i del capcer dentat de la fa\xc3\xa7ana principal i la meitat dels vitralls s\xc3\xb3n els elements no recuperats, per\xc3\xb2 la destrucci\xc3\xb3 fou superior, ja que va desapar\xc3\xa8ixer la meitat del segon pis i una part del balc\xc3\xb3. En acabar la guerra les tropes franquistes varen saquejar la botiga a m\xc3\xa9s d\'imposar-los una multa._NEWLINE_El 1943 va passar a ser propietat del nebot de Josepa Blasco, en Joaquim Blasco i la seva esposa Maria Font i de Rubinat (1903-1999). En aquest per\xc3\xadode els seus propietaris fan molts esfor\xc3\xa7os per recuperar les destrosses b\xc3\xa8l\xc2\xb7liques, aixecar el negoci i mantenir la casa en perfecte estat._NEWLINE_Maria va ser la darrera propiet\xc3\xa0ria que va viure a la casa. Era filla del bibli\xc3\xb2fil, alcalde de Reus i amic de Dom\xc3\xa8nech i Montaner, Pau Font i de Rubinat, i neboda de Francesc Maci\xc3\xa0. La relaci\xc3\xb3 entre propiet\xc3\xa0ria i casa va ser molt intensa, "se sentia posse\xc3\xafda", segons les seves pr\xc3\xb2pies paraules i la va protegir contra els corrents de modernitat que han destru\xc3\xaft altres edificis modernistes._NEWLINE_En morir, la propietat pass\xc3\xa0 al seu fill, Joaquim Blasco Font de Rubinat.\n_START_SECTION_\nEdifici\n_START_PARAGRAPH_\n\xc3\x89s un edifici de soterrani, planta baixa i dos pisos, que presenta una fa\xc3\xa7ana en pedra amb una estructura que \xc3\xa9s continuista dels edificis porxats de la resta de la pla\xc3\xa7a. En el seu cas, es compon per cinc columnes i quatre arcs acabats en capitells lobulats i amb decoraci\xc3\xb3 floral. La planta baixa, on s\'ubica l\'antiga botiga de teixits, \xc3\xa9s rectangular amb l\'acc\xc3\xa9s per la fa\xc3\xa7ana principal de pla\xc3\xa7a Mercadal.\n_START_SECTION_\nEl projecte\n_START_PARAGRAPH_\nL\'edifici correspon a la primera etapa de l\'arquitecte on hi perviuen elements arqueologistes de tradici\xc3\xb3 acad\xc3\xa8mica, amb una certa influ\xc3\xa8ncia violetiana si b\xc3\xa9 tamb\xc3\xa9 s\'hi identifiquen caracter\xc3\xadstiques que es desenvoluparan a fons en etapes posteriors, de plenitud modernista. Destaca l\'adaptaci\xc3\xb3 de la decoraci\xc3\xb3 floral com a vocabulari b\xc3\xa0sic en la definici\xc3\xb3 formal exterior, l\'acc\xc3\xa9s com a nucli de la casa, refor\xc3\xa7at amb la utilitzaci\xc3\xb3 de la llum zenital o lateral, matisada pels vitralls. Amb tot, el m\xc3\xa9s destacat \xc3\xa9s la continu\xc3\xaftat de disseny basada en la il\xc2\xb7laci\xc3\xb3 entre arquitectura, elements ornamentals, decoraci\xc3\xb3 i mobiliari, una concepci\xc3\xb3 hol\xc3\xadstica pr\xc3\xb2pia dels grans arquitectes del modernisme._NEWLINE_Dom\xc3\xa8nech va utilitzar un llenguatge de tradici\xc3\xb3 medieval, inspirat en un g\xc3\xb2tic catal\xc3\xa0 lligat al sentiment nost\xc3\xa0lgic de la p\xc3\xa0tria medieval en una aplicaci\xc3\xb3 del que Bohigas va descriure com "el retrobament de la personalitat pr\xc3\xb2pia, de recuperaci\xc3\xb3 de l\'esplendor passat i d\'integraci\xc3\xb3 en el corrent, que des de Morris i els prerafaelites, arriba als productes decoratius de l\'Art Nouveau"._NEWLINE_Degut a les limitacions del terreny i a la import\xc3\xa0ncia que tenia el negoci en les prioritats dels propietaris, Dom\xc3\xa8nech va haver d\'aprofitar tota la superf\xc3\xadcie per a botiga i magatzem, sacrificant un espai dedicat a jard\xc3\xad com tenien altres cases unifamiliars de la burgesia._NEWLINE_Dos patis marquen la volumetria de l\'edifici i aporten llum zenital a les parts interiors. Un d\'ells allotja la caixa d\'escala \xc3\xa9s el jard\xc3\xad intern, el jard\xc3\xad petri de flors esmaltades i esculpides. L\'altre s\'ubica al fons de la finca, \xc3\xa9s descobert i marca dist\xc3\xa0ncia amb la casa ve\xc3\xafna a m\xc3\xa9s d\'aportar llum a les estances posteriors de les plantes altes i llum zenital al fons de la botiga. La claredat compositiva de les plantes orientades a la funcionalitat d\'espais i de circulacions lligades a la flu\xc3\xafdesa visual permet captar les diferents seq\xc3\xbc\xc3\xa8ncies espacials e la planta. Dom\xc3\xa8nech va desplegar un model de simplicitat en la distribuci\xc3\xb3 i una clara definici\xc3\xb3 dels ambients._NEWLINE_Segons Joaquim Blasco, "La casa Nav\xc3\xa0s est\xc3\xa0 feta per commemorar l\'anada dels catalans des de Salou a Mallorca. Tota la casa est\xc3\xa0 feta pensant en un barco: dalt al penell hi havia un barco, all\xc3\xa0 hi ha els catalans que s\'embarquen, a tot arreu hi ha les hist\xc3\xb2ries dels catalans per la Mediterr\xc3\xa0nia". Aix\xc3\xb2 no obstant, la decoraci\xc3\xb3 pren un aire de "jard\xc3\xad petrificat" provant de substituir l\'inexistent jard\xc3\xad real.\n_START_SECTION_\nFa\xc3\xa7anes\n_START_PARAGRAPH_\nLa fa\xc3\xa7ana s\'integra a la trama urbana seguint el tra\xc3\xa7at del porxo de la resta d\'edificis, per\xc3\xb2 trencant la tipologia estil\xc3\xadstica amb la incorporaci\xc3\xb3 de profusa decoraci\xc3\xb3 especialment a la torre i el gablet graonat, avui desapareguts. La_NEWLINE_La fa\xc3\xa7ana va ser realitzada totalment en pedra natural, origin\xc3\xa0ria de Montblanc les parts m\xc3\xa9s dures de la zona baixa, i comptant amb pedra m\xc3\xa9s tova i mal\xc2\xb7leable procedent de Vinaixa per la resta._NEWLINE__NEWLINE_Despr\xc3\xa9s de la destrucci\xc3\xb3 de 1938 es va realitzar un projecte de restauraci\xc3\xb3 de m\xc3\xadnims que incorporava pedra artificial per la fa\xc3\xa7ana en lloc de pedra natural de Vinaixa. No incorporava tampoc elements decoratius, llevat de la reconstrucci\xc3\xb3 del balc\xc3\xb3._NEWLINE_La planta primera \xc3\xa9s el pis noble, habitatge dels Nav\xc3\xa0s. La fa\xc3\xa7ana presenta una decoraci\xc3\xb3 modernista d\'inspiraci\xc3\xb3 neo-g\xc3\xb2tica molt rica, amb una tribuna al seu centre i, a la cantonada amb el carrer Jes\xc3\xbas, un balc\xc3\xb3 rod\xc3\xb3 amb vistes a les dues fa\xc3\xa7anes i amb l\'escaire aixamfranat. Al centre de la superf\xc3\xadcie del balc\xc3\xb3, en el v\xc3\xa8rtex dels plans de les dues fa\xc3\xa7anes, hi ha un pilar de c\xc3\xa0rrega decorat amb un escut amb una lletra "n" al centre en refer\xc3\xa8ncia al cognom del propietari. La traceria de la barana \xc3\xa9s de motius florals i sobre les portes que donen sortida al balc\xc3\xb3 hi ha uns timpans trilobats molt decorats i flanquejats per pinacles flam\xc3\xadgers adossats a la paret. La decoraci\xc3\xb3 de la tribuna repeteix a la part baixa de la galeria l\'esquema floral del balc\xc3\xb3. Les arestes de la seva forma semi-hexagonal estan formades per fins pilars dobles acabats amb capitells decorats amb figures zoom\xc3\xb2rfiques. Cadascun dels tres costats est\xc3\xa0 rematat per un arc flam\xc3\xadger trevolat sobre els que descansa un timp\xc3\xa0 amb dos caps humans esculpits mirant-se entre ells. Per sobre de la tribuna hi ha un balc\xc3\xb3, ja en el segon pis, amb un ampit en pedra molt barroc. Tamb\xc3\xa9 en aquesta planta hi ha dues grans finestrals, un a cada fa\xc3\xa7ana, amb una rica decoraci\xc3\xb3 similar a la dels buits del balc\xc3\xb3._NEWLINE_La fa\xc3\xa7ana lateral, al carrer Jes\xc3\xbas, t\xc3\xa9 un primer bloc que forma part del cos principal de l\'edifici i un segon amb una estructura d\'arcs de ferradura superposats d\'inspiraci\xc3\xb3 isl\xc3\xa0mica que configuren el pati interior a l\'al\xc3\xa7ada del primer pis. Aquesta terrassa t\xc3\xa9 tres arcs ultrapassats que havien allotjat uns vitralls destru\xc3\xafts al bombardeig de 1938. La planta baixa mostra, intercalat uniformement entre els carreus, unes peces tallades en forma de diamant de la pedra\n_START_SECTION_\nBotiga\n_START_PARAGRAPH_\nL\'arquitecte va concebre la planta baixa com un espai di\xc3\xa0fan de 35 metres de llarg per 12 d\'ample. \xc3\x89s un espai funcional, din\xc3\xa0mic i p\xc3\xbablic, pensat per al negoci. La seva entrada \xc3\xa9s per la fa\xc3\xa7ana principal que la comparteix amb la caixa d\'escala del pis noble de 4 metres d\'ample per 13 de fons. Al seu interior nom\xc3\xa9s 6 pilars de fosa de ferro, decorats amb detalls florals modernistes als seus capitells, de 4,25 meteres d\'al\xc3\xa7ada i 16 cm. de di\xc3\xa0metre sostenen un entramat de j\xc3\xa0sseres combinades amb bigues de ferro i voltes de ma\xc3\xb3.\n_START_SECTION_\nEscala principal\n_START_PARAGRAPH_\nL\'acc\xc3\xa9s als pisos superiors es fa des del porxo, al costat dret de la fa\xc3\xa7ana, mitjan\xc3\xa7ant l\'escala principal. Una porta de doble patent de fusta i decoraci\xc3\xb3 modernista condueix a un espai dividit per una doble porta de vidre i darrere seu un espai allargassat condueix a l\'escala.\n_START_SECTION_\nRebedor\n_START_PARAGRAPH_\nEl rebedor \xc3\xa9s la pe\xc3\xa7a central de la planta primera amb funcions de distribuci\xc3\xb3 entre ambients, de rep\xc3\xb2s, de serveis i dels servents, que sense interferir-se resten interconnectats espacialment per la doble al\xc3\xa7ada d\'aquesta pe\xc3\xa7a, produint una sensaci\xc3\xb3 de continu\xc3\xaftat i d\'unitat. El joc de les transpar\xc3\xa8ncies, de la llum, del color i la decoraci\xc3\xb3 que aconsegueix en aquesta sala \xc3\xa9s una de les principals aportacions de Dom\xc3\xa8nech.\n_START_SECTION_\nSegon pis\n_START_PARAGRAPH_\nA la segona planta les finestres tenen una estructura que replica els porxos de la planta baixa: columnes amb capitells florals i arcs lobulats, per\xc3\xb2 a una escala inferior. Les finestres formen una s\xc3\xa8rie cont\xc3\xadnua, a manera de galeria, nom\xc3\xa9s interrompuda per un gran finestral en forma d\'arc de mig punt que s\'ubica sobre la tribuna del primer pis i per un petit balc\xc3\xb3 hexagonal amb ampit florit fet en pedra sobre el que s\'ubicava una torre que ocupava el cim de l\'angle de les dues fa\xc3\xa7anes i que va ser destru\xc3\xafda en un bombardeig el 26 de mar\xc3\xa7 de 1938 durant la Guerra Civil i no ha estat restaurada. La part m\xc3\xa9s alta de la fa\xc3\xa7ana est\xc3\xa0 rematat amb un r\xc3\xa0fec profusament ornamentat. La segona planta estava destinada a les estances del servei i personal de la botiga._NEWLINE_El segon pis va ser habilitat per a estances del servei i dels treballadors de la botiga, si b\xc3\xa9 finalment els dependents varen acabar dormint als taulells de la mateixa botiga i al segon pis es va instal\xc2\xb7lar la sala de m\xc3\xbasica amb una decoraci\xc3\xb3 menys luxosa.\n_START_SECTION_\nArtesans\n_START_PARAGRAPH_\nLa rica decoraci\xc3\xb3 d\'aspecte paradis\xc3\xadac est\xc3\xa0 farcida de tarongers, lil\xc3\xa0s, roses, gira-sols, anemones, gard\xc3\xa8nies, pe\xc3\xb2nies, hort\xc3\xa8nsies i altres esp\xc3\xa8cies reals i fict\xc3\xadcies fetes en vitralls, mosaics, cer\xc3\xa0mica, forja, marbre, marqueteria que es poden trobar a terra, a les parets, sostres, llums o mobles._NEWLINE_Pere Monn\xc3\xa9 va ser el mestre d\'obres, qui es va construir un habitatge a l\'altre extrem del carrer Jes\xc3\xbas._NEWLINE_Els marbres de les escales i totes les escultures foren realitzats per Alfons Juyol i Bach, seguint indicacions d\'Eusebi Arnau; els estucats i les pintures murals per Tom\xc3\xa0s Bergad\xc3\xa0 i la forja va ser obra de Mart\xc3\xad, de Vilaseca. El mobiliari \xc3\xa9s obra de Gaspar Homar que fa d\'interiorista dissenyant llums de llaut\xc3\xb3, penja-robes, arrambadors de fusta, cadires, etc. Tamb\xc3\xa9 va dibuixar els motius dels vitralls fets al taller de Jeroni Ferran Granell i Manresa. Els mosaics s\xc3\xb3n del taller de Llu\xc3\xads Br\xc3\xba, aix\xc3\xad com alguns dels dissenys dels arrambadors cer\xc3\xa0mics fabricats per la f\xc3\xa0brica Pujol i Bausis. Altres rajoles s\xc3\xb3n de l\'artista local Hip\xc3\xb2lit Montseny (avi de l\'Hip\xc3\xb2lit Montseny regidor de l\'Ajuntament de Reus a comen\xc3\xa7aments del segle XXI)._NEWLINE_La Casa Nav\xc3\xa0s \xc3\xa9s un exemple \xc3\xbanic de la seva classe, ja que conserva pr\xc3\xa0cticament tots els elements tal com va quedar quan s\'enllest\xc3\xad la seva construcci\xc3\xb3: els llums, el mobiliari, les tapisseries brodades, la roba de la llar, els domassos de les balconades per als dies de festa, els estors, els teixits de seda de les parets.'